Peder Hald
Peder Hald, 1892-1987, dansk civilingeniør, maler, billedhugger og keramiker; bror til Margrethe Hald. Peder Hald blev cand.polyt. i 1917 og var samme år elev på Harald Giersings malerskole, men i øvrigt autodidakt. Med særlig interesse for keramik drev han eget værksted fra 1943 og rejste i FN-regi med keramisk forsøgsarbejde til Burma, Filippinerne og Peru. 
Peder Hald har bl.a. udført en lang række skulpturer, især af dyr. 1925-63 var han docent og leder af Kunstakademiets farvetekniske laboratorium, og han udgav Maleriets Teknik (1943), Keramikkens Teknik (1947) og Akvarelmaleriets Teknik (1953).